CELEX: 32021D0812
Language: bg
Date: 2021-05-10 00:00:00
Title: Решение (ЕС) 2021/812 на Съвета от 10 май 2021 година относно позицията, която трябва да се заеме от името на Европейския съюз в рамките на Комитета за асоцииране в състав „Търговия“ и на Съвета за асоцииране, създадени със Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна, във връзка с даването на положително становище относно одобрената от правителството на Грузия подробна пътна карта за прилагането на законодателството в областта на обществените поръчки и за признаване на приключването на етап 1 от приложение XVI-Б към посоченото Споразумение за асоцииране

21.5.2021   
               
               
                  BG
               
               
                  Официален вестник на Европейския съюз
               
               
                  L 180/147
               
            
         РЕШЕНИЕ (ЕС) 2021/812 НА СЪВЕТА
         от 10 май 2021 година
         относно позицията, която трябва да се заеме от името на Европейския съюз в рамките на Комитета за асоцииране в състав „Търговия“ и на Съвета за асоцииране, създадени със Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна, във връзка с даването на положително становище относно одобрената от правителството на Грузия подробна пътна карта за прилагането на законодателството в областта на обществените поръчки и за признаване на приключването на етап 1 от приложение XVI-Б към посоченото Споразумение за асоцииране
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна (1) (наричано по-нататък „споразумението“) беше сключено от Съюза с Решение (ЕС) 2016/838 на Съвета (2) и влезе в сила на 1 юли 2016 г.
                  
               
                     (2)
                  
                  
                     В член 145, параграф 1 от споразумението се предвижда, че Грузия трябва да представи на Комитета за асоцииране в състав „Търговия“ подробна пътна карта за прилагането на законодателството в областта на обществените поръчки в Грузия, с графици и основни етапи, в която трябва да бъдат включени всички реформи, свързани със законодателното сближаване с достиженията на правото на Съюза.
                  
               
                     (3)
                  
                  
                     Съгласно член 145, параграф 2 от споразумението е необходимо положително становище от Комитета за асоцииране в състав „Търговия“, за да може подробната пътна карта да се превърне в референтния документ за прилагането на законодателното сближаване на законодателството на Грузия в областта на обществените поръчки с достиженията на правото на Съюза в областта на обществените поръчки.
                  
               
                     (4)
                  
                  
                     В съответствие с член 146, параграф 2 от споразумението сближаването с достиженията на правото на Съюза трябва да се осъществи на последователни етапи, както са предвидени в графика в приложение XVI-Б към споразумението. Изпълнението на всеки етап трябва да бъде оценено от Комитета за асоцииране в състав „Търговия“, посочен в член 408, параграф 4 от споразумението, и след като получи положителна оценка от него, да бъде обвързано с предоставяне на реципрочен достъп до пазара, както е предвидено в приложение XVI-Б към споразумението.
                  
               
                     (5)
                  
                  
                     Комитетът за асоцииране в състав „Търговия“ трябва да приеме решение в съответствие с член 11, параграф 2 от процедурния си правилник, поместен в приложение II към Решение № 1/2014 на Съвета за асоцииране ЕС—Грузия (3), с което да даде становище относно подробната пътна карта, одобрена от правителството на Грузия, както и оценка на сближаването на грузинското законодателство с достиженията на правото на Съюза, постигнато до съответния момент при приключването на етап 1, както е предвиден в приложение XVI-Б към споразумението. Пътната карта беше одобрена от правителството на Грузия с Постановление № 536 от 31 март 2016 г. на правителството на Грузия „Относно планираните промени в областта на обществените поръчки, предвидени в съответствие със задълженията между Грузия и ЕС в рамките на Споразумението за задълбочена и всеобхватна зона за свободна търговия (ЗВЗСТ)“, изменено с Постановление № 154 от 22 януари 2018 г. и Постановление № 974 от 12 юни 2020 г. на правителството на Грузия.
                  
               
                     (6)
                  
                  
                     След като потвърди приключването на етап 1, както е предвиден в приложение XVI-Б към споразумението, Съветът за асоцииране трябва да вземе решение в съответствие с член 11, параграф 2 от своя процедурен правилник, поместен в приложение I към Решение № 1/2014 на Съвета за асоцииране ЕС—Грузия, за предоставяне на реципрочен достъп до пазара за доставки за централните органи на изпълнителната власт, в съответствие с приложение XVI-Б към споразумението.
                  
               
                     (7)
                  
                  
                     Целесъобразно е да бъде определена позицията, която трябва да се заеме от името на Съюза в рамките на Комитета за асоцииране в състав „Търговия“ и в рамките на Съвета за асоцииране, тъй като предвидените решения ще бъдат обвързващи за Съюза,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза в рамките на Комитета за асоцииране в състав „Търговия“ по отношение на подробната пътна карта, одобрена от правителството на Грузия, и приключването на етап 1, както е предвиден в приложение XVI-Б към споразумението, се основава на проекта на решение на Комитета за асоцииране в състав „Търговия“ (4).
         
         
            Член 2
            Позицията, която трябва да се заеме от името на Съюза в рамките на Съвета за асоцииране по отношение на предоставянето на реципрочен достъп до пазара в съответствие с приложение XVI-Б към споразумението, се основава на проекта на решение на Съвета за асоцииране  (4).
         
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 10 май 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  ОВ L 261, 30.8.2014 г., стр. 4.
         
            (2)  Решение (ЕС) 2016/838 на Съвета от 23 май 2016 г. за сключването от името на Европейския съюз на Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна (ОВ L 141, 28.5.2016 г., стр. 26).
         
            (3)  Решение № 1/2014 на Съвета за асоцииране ЕС—Грузия от 17 ноември 2014 г. за приемане на неговия процедурен правилник и на процедурния правилник на Комитета за асоцииране и на подкомитетите [2015/2261] (ОВ L 321, 5.12.2015 г., стр. 60).
         
            (4)  Вж. документ ST 7791/21 на http://register.consilium.europa.eu.